คึกคัก! “สงกรานต์” ปี 65 ททท.คาดเงินสะพัด 1.1 หมื่นล้าน
การท่องเที่ยวแห่งประเทศไทย ประเมินเทศกาลสงกรานต์ปี2565 สร้างเงินหมุนเวียน 1.1 หมื่นล้าน โดยยังเป็นนักท่องเที่ยวในประเทศเป็นหลัก ทำให้ยอดจองโรงแรมอยู่ที่ 41%
การท่องเที่ยวแห่งประเทศไทย ประเมินเทศกาลสงกรานต์ปี2565 สร้างเงินหมุนเวียน 1.1 หมื่นล้าน โดยยังเป็นนักท่องเที่ยวในประเทศเป็นหลัก ทำให้ยอดจองโรงแรมอยู่ที่ 41%
7 เม.ย. 2565

ผู้สื่อข่าวรายงานว่า การท่องเที่ยวแห่งประเทศไทย หรือ ททท. ได้ประเมินสถานการณ์การเดินทางท่องเที่ยวในช่วงเทศกาลสงกรานต์ ประจำปี 2565 ตั้งแต่วันที่ 13-17 เมษายนนี้ จะมีคนไทยเดินทางภายในประเทศ 3.34 ล้านคนต่อครั้ง และมีการใช้จ่ายสร้างรายได้หมุนเวียนประมาณ 11,000 ล้านบาท โดยมีอัตราเข้าพักเฉลี่ย 41% โดยบรรยากาศสงกรานต์ปีนี้จะคึกคักกว่าปีที่ผ่านมา
ทั้งนี้ สถานการณ์การแพร่ระบาดโควิด-19 ที่ยังพบการติดเชื้อต่อเนื่อง และเศรษฐกิจในประเทศยังไม่ฟื้นตัวมากนัก ทำให้นักท่องเที่ยวเลือกเดินทางระยะใกล้ด้วยรถยนต์ส่วนตัว และลดค่าใช้จ่ายทั้งในการเดินทางท่องเที่ยวและการซื้อของฝากลง จึงทำให้จำนวนและรายได้ยังไม่กลับเข้าสู่ภาวะปกติช่วงก่อนเกิดโควิด-19
ส่วนแหล่งท่องเที่ยวที่ได้รับความนิยมในช่วงเทศกาลสงกรานต์ปีนี้ นอกจากในพื้นที่กรุงเทพมหานครแล้ว ส่วนใหญ่เป็นพื้นที่ท่องเที่ยวที่คนไทยนิยมขับรถเที่ยว ทั้งชลบุรี นครราชสีมา กาญจนบุรี พระนครศรีอยุธยา ประจวบคีรีขันธ์ นครนายก ขณะที่พื้นที่ระยะไกลที่ได้รับความนิยมยังเป็น ภูเก็ต เพราะมีแหล่งท่องเที่ยวทางทะเลที่สวยงาม เงียบสงบ เหมาะแก่การพักผ่อน ขณะที่สายการบินในประเทศและผู้ประกอบการโรงแรมที่พัก ได้จัดโปรโมชันราคาที่คนไทยเอื้อมถึง ทำให้เป็นแหล่งท่องเที่ยวยอดนิยมที่คนไทยอยากไปเที่ยว ก่อนที่นักท่องเที่ยวต่างชาติจะเดินทางกลับเข้ามาในพื้นที่เหมือนเช่นปีก่อนเกิดโควิด-19
ขณะที่จังหวัดที่มีสัดส่วนจำนวนนักท่องเที่ยวพักค้างเกินกว่า 60% ได้แก่ ชลบุรี นครราชสีมา ภูเก็ต กาญจนบุรี อุดรธานี ประจวบคีรีขันธ์ ซึ่งเป็นไปในทิศทางเดียวกับข้อมูลของ wisensight.com ที่ระบุว่า คนกรุงเทพฯ มีแผนเดินทางท่องเที่ยวในช่วงสงกรานต์ 79.8% และเดินทางพักค้าง 59.4%
นอกจากนี้ จากการวิเคราะห์การพูดคุยในสังคมออนไลน์ เกี่ยวกับการเดินทางในช่วงสงกรานต์ พบว่า คำที่มีการกล่าวถึงมากที่สุด ได้แก่ สงกรานต์, ไปเที่ยว ขณะที่แหล่งท่องเที่ยวที่ถูกกล่าวถึงพร้อมคำว่าสงกรานต์ มากที่สุดในสื่ออนไลน์ ได้แก่ หาดพัทยา, วัดพระธาตุพนมวรวิหาร, วนอุทยานปราณบุรี, เกาะสมุย ซึ่งสะท้อนให้เห็นว่า คนไทยยังคงวางแผนออกเดินทางท่องเที่ยวในช่วงวันหยุดยาว
สำหรับพื้นที่จัดงานเทศกาลสงกรานต์ปี 2565 ของ ททท. ยังเป็นการจัดงานเย็นทั่วหล้ามหาสงกรานต์ เพื่อกระตุ้นให้เกิดการท่องเที่ยวในประเทศ โดย ททท. ได้จัดกิจกรรม ใน 3 พื้นที่ คือ สงกรานต์วิถีใหม่ แต่งไทยเที่ยววัด ที่กรุงเทพมหานคร งานสงกรานต์ มิวสิค เฮอริเทจ เฟสติวัล 2022 จ.สงขลา และที่ จ.พระนครศรีอยุธยา ซึ่งคาดว่าสถานการณ์ท่องเที่ยวในพื้นที่ดังกล่าวจะมีแนวโน้มที่ดี มีจำนวนนักท่องเที่ยวประมาณ 568,580 คนต่อครั้ง และสร้างรายได้หมุนเวียน 2,110 ล้านบาท โดยที่กรุงเทพมหานคร และ สงขลา มีอัตราเข้าพักเฉลี่ยต่ำกว่า 30% เพราะทั้งสองพื้นที่ ส่วนใหญ่เป็นการเดินทางท่องเที่ยวจากคนในจังหวัดใกล้เคียง ทำให้มีจำนวนนักท่องเที่ยวพักค้างน้อย  